ຂ່າວສານ
ຫວຽດນາມ ຮັບຕຳແໜ່ງເປັນປະທານຮ່ວມໂຄງການ ອາຊີຕາເວັນອອກສຽງໃຕ້ ຂອງອົງການຮ່ວມມືພັດທະນາເສດຖະກິດ (OECD) ຢ່າງເປັນທາງການ
ວັນທີ 9 ກຸມພາ, ກອງປະຊຸມລັດຖະມົນຕີຄັ້ງທີ 2 ລາຍການພາກພື້ນ ອາຊີຕາເວັນອອກສຽງໃຕ້ (SEARP) ຂອງອົງການຮ່ວມມືພັດທະນາເສດຖະກິດ (OECD) ໄດ້ໄຂຂຶ້ນຢູ່ນະຄອນຫຼວງ ເຊີອຸນ (ສ.ເກົາຫຼີ).
ຫວຽດນາມ ແລະ ອົດສະຕາລີ ຮັບດຳລົງເປັນປະທານຮ່ວມ SEARP ຢ່າງເປັນທາງການ. (ພາບ: TTXVN)
ເຂົ້າຮ່ວມກອງປະຊຸມມີບັນດາລັດຖະມົນຕີ ແລະ ຫົວໜ້າຄະນະຂອງ 38 ປະເທດສະມາຊິກ OECD, ບັນດາປະເທດສະມາຊິກ ອາຊຽນ, ທ່ານເລຂາທິການໃຫຍ່ OECD, ທ່ານເລຂາທິການໃຫຍ່ ອາຊຽນ ແລະ ການນຳຂອງຫຼາຍອົງການຈັດຕັ້ງສາກົນທີ່ກ່ຽວຂ້ອງ.
ໂດຍໄດ້ເຂົ້າຮ່ວມ ແລະ ກ່າວຄຳເຫັນທີ່ກອງປະຊຸມ, ທ່ານລັດຖະມົນຕີກະຊວງການຕ່າງປະເທດ ຫວຽດນາມ ບຸ່ຍແທັງເຊີນ ໄດ້ສະເໜີບາງຂົງເຂດຮ່ວມມືແນໃສ່ເພີ່ມທະວີການພົວພັນຄູ່ຮ່ວມມື OCED ແລະ ອາຊຽນ ໃນໄລຍະຈະມາເຖິງຄື: ຫັນເປັນດີຈີຕອນ; ພັດທະນາພື້ນຖານເສດຖະກິດທີ່ມີອາຍກາກບອນໜ້ອຍ, ປະຕິບັດບັນດາຄຳໝັ້ນສັນຍາຢູ່ກອງປະຊຸມ COP26 ເພື່ອມຸ່ງໄປເຖິງອະນາຄົດຂຽວ ແລະ ຍືນຍົງກວ່າອີກ… ທ່ານລັດຖະມົນຕີການຕ່າງປະເທດ ຫວຽດນາມ ກໍ່ສະເໜີໃຫ້ OECD ແລະ ບັນດາປະເທດສະມາຊິກເພີ່ມທະວີການຮ່ວມມືກັບ ຫວຽດນາມ ໃນການພັດທະນາເສດຖະກິດດີຈີຕອນ, ປະຕິບັດລາຍການແຫ່ງຊາດ ກ່ຽວກັບການຫັນເປັນດີຈີຕອນ ຮອດປີ 2030; ໜູນຊ່ວຍ ຫວຽດນາມ ປະຕິບັດການຫັນປ່ຽນຮູບແບບການເຕີບໂຕ, ເພີ່ມທະວີການລົງທຶນດ້ານພະລັງງານຜະລິດຄືນໃໝ່ໄດ້, ເຕັກໂນໂລຊີສູງ ແລະ ບຳລຸງສ້າງແຫຼ່ງຊັບພະຍາກອນມະນຸດໃຫ້ມີຄຸນນະພາບສູງ.
ທີ່ກອງປະຊຸມ, ບັນດາລັດຖະມົນຕີໄດ້ເຫັນດີເປັນເອກະພາບຮັບຮອງເອົາຖະແຫຼງການຮ່ວມ “ອະນາຄົດທີ່ຖືມະນຸດເປັນໃຈກາງ - ການພົວພັນຄູ່ຮ່ວມມືເພື່ອ ອາຊຽນ ອັດສະລິຍະ ກວ່າ, ຂຽວກວ່າ ແລະ ກວມລວມກວ່າອີກ”.
ທີ່ພິທີອັດກອງປະຊຸມ, ອົດສະຕາລີ ແລະ ຫວຽດນາມ ໄດ້ຮັບຕຳແໜ່ງເປັນປະທານຮ່ວມໂຄງການ SEARP ໄລຍະ 2022 – 2025 ຢ່າງເປັນທາງການຈາກ ສ.ເກົາຫຼີ ແລະ ໄທ.
ເນື່ອງໃນໂອກາດໄດ້ເຂົ້າຮ່ວມກອງປະຊຸມລັດຖະມົນຕີ SEARP ຄັ້ງທີ 2, ທ່ານລັດຖະມົນຕີການຕ່າງປະເທດ ຫວຽດນາມ ບຸ່ຍແທັງເຊິນ ໄດ້ຕ້ອນຮັບທ່ານ Mathias Corman, ເລຂາທິການໃຫຍ່ OECD.
(ແຫຼ່ງຄັດຈາກ VOV)